Mælkeproducent Søren Bojer fra Aars har landets højest ydende ko. Den har givet ikke mindre end 25.394 kg mælk. Mælken flyder i stride strømme fra Søren Bojers malkekvægsbesætning. Hver af hans 30 køer har i gennemsnit det seneste år ydet over 15.000 kg mælk - det svarer til, at samtlige køer i besætningen hver eneste dag året rundt har ydet cirka 42 kg mælk. Verdensrekord Og Søren Bojer har også landets højest ydende ko, skriver LandbrugsAvisen. Den har givet ikke mindre end 25.394 kg mælk det seneste år, og det er en danmarksrekord. En anden af køerne er desuden på vej til imponerende 200.000 kg mælk i løbet af et helt koliv - det er formentlig verdensrekord. Tallene fremgår af den årlige ydelseskontrol, som viser, at de danske køer i år har givet en gennemsnitlig ydelse på 8.919 kg, så Søren Bojers besætning ligger langt over gennemsnittet. - Det er et spørgsmål om at få køerne til at æde nok. En ko, der producerer så meget, kan ikke få for meget at æde. Alt hvad den æder bliver omsat til mælk, lyder en af hans hemmeligheder.

Referat:
Ko fra Aars leverer årligt 25.000 kg. mælk